Els nens de Fogars troben el tió que s’havia amagat al bosc

El passat dissabte 17 de desembre un grup de nens i nenes van respondre a la crida del Museu per anar a buscar el tió al bosc, i ho van aconseguir

Laia Coronado Nadal (Museu de la Pagesia) / Fogars de la Selva

Els nens i nenes de Fogars de la Selva i rodalia van aconseguir trobar dissabte el Tió del Museu de la Pagesia, que s’havia amagat al bosc i no hi havia manera de convèncer-lo perquè vingués al Museu. Primer, ens vam reunir petits i grans davant del Museu per fer un taller de manualitats per convencer el tió que sortís: cada nen i nena es va fabricar una màscara de cartró amb una cara de tió. El tió del Museu és molt tímid i té una mica de por dels nens.

Alhora, també vam poder gaudir d'alguns jocs de Nadal: el memory de llums, el qui és qui amb els personatges d'Els Pastorets de Folch i Torres i el joc dels números dels arbres de Nadal.

Un cop tots cada nen i nena va tenir la seva cara de tió, vam sortir al bosc. Per trobar el tió, vam seguir al rastre que va anar deixant; uns pets que feien olor però que alhora, eren ben dolços: bossetes de llaminadures. Els nens més grans van anar ajudant els nens més petits perquè tothom pogués buscar-ne. I finalment, en un racó amagat, envoltat d'una caca ben dolça: el Tió! Amb un munt de bosses de llaminadures que van fer que ningú es quedés sense.

Gràcies a tots els nens que ens van ajudar a trobar-lo! El Tió està molt content d'estar a casa seva ara. I des del Museu us volem desitjar MOLT BONES FESTES a tothom!